Pakopeli ”Meri karkuteillä”
Taustatarina
Herrainpäivien luontopolulla on tapahtunut jotain omituista.
Yli 300 vuotta sitten täältä lähti tutkimusretkikunta ratkaisemaan suurta arvoitusta. Retkeläiset ihmettelivät, miksi merenranta siirtyi vuosi vuodelta kauemmas heidän mökistään. Rantaan oli aina vain pidempi ja pidempi matka. Voisiko rantaa estää karkaamasta? Ja miksi ympäröivä luonto muuttui samalla niin paljon? Ennen mökin pihassa kasvoi matalaa heinikkoa, mutta nyt paikalla kohoavat korkeat kuuset.
Retkikunta lähti tutkimaan asiaa – mutta ei koskaan palannut. Heidän viimeinen viestinsä löydettiin vanhasta päiväkirjasta:
"Jos joku saa selville vastauksen, hän voi vielä pelastaa meidät..."
Nyt alueelta on löytynyt aikakone. Sen saa kuitenkin käymään vain salasanalla.
Teidän tehtävänne on ratkaista arvoituksia ja selvittää aikakoneen salasana. Samalla teidän tulee selvittää, miksi ranta karkaa yhä kauemmas. Kun löydätte oikean vastauksen ja salasanan, voitte matkustaa ajassa taaksepäin, kertoa ratkaisun kadonneelle retkikunnalle ja tuoda heidät takaisin nykypäivään.
Onnistutteko ennen kuin aikakoneen energia loppuu?


Ohjeet
Tarkoituksena on tutustua tehtävien ja Herrainpäivien luontopolun opastaulujen avulla maankohoamiseen ja sen tuottamaan ympäristöömme. Pelin aikana selvitetään kaksi asiaa: salasana, jolla aikakone käynnistyy, sekä vastaus kysymykseen ”Miksi ranta karkaa koko ajan kauemmas?”
Peli koostuu yhdeksästä tehtävästä. Jokaisen opastaulun kohdalla ratkotaan yksi tehtävä. Tehtävien ratkomiseen tarvitaan usein luontopolun tauluja!
Jaa oppilaat pieniin ryhmiin ja kerro taustatarina. Anna jokaiselle ryhmälle kynä ja pieni lappu, johon kirjoittaa salasanaa sitä mukaa, kun se tehtävistä ratkeaa. Kiertäkää polku vastapäivään. Näin taulut tulevat oikeassa järjestyksessä (alla).


Anna aina uuden taulun kohdalla ryhmille seuraava tehtävämoniste. Vastauksena jokaisesta tehtävästä on yksi numero tai kirjain. Ryhmät ehdottavat vastausta sinulle – onko se oikein? Hyväksy tai auta eteenpäin vihjeillä. Pienillä vihjeillä mahdolliset kommatkin aukeavat! Kun kaikki ryhmät ovat saaneet kirjattua muistiin tehtävän ratkaisun, siirtykää eteenpäin seuraavalle opastaululle.
Lopuksi ryhmät ehdottavat kerättyä salasanaa sinulle; onko se oikein? Salasana on 988AIKA70. Palkinnoksi aikakoneen käynnistyksestä voit ostaa mukaan jotakin pientä, vaikkapa karkkipussin tai muun pienen palkinnon!

Lopuksi keskustellaan vielä, miksi ranta siirtyy kauemmas? Mitä oppilaat siis saivat matkan varrella selville?
· ”Meren karkaaminen” johtuu maankohoamisesta
· Kun maa kohoaa, meri näyttää karkaavan kauemmas: uutta maata paljastuu koko ajan lisää
· Sen taustalla on jääkausi, jonka nimikin selvitettiin (Veiksel)
· Jää painoi maanpintaa alaspäin ja nyt se kohoaa takaisin aiemmalle korkeudelleen
· Maa kohoaa hitaasti (7 mm vuodessa), mutta esimerkiksi isovanhempanne ovat voineet huomata rannan siirtymisen kauemmas!
· Maan kohoaminen muuttaa myös luontoa: lajisto muuttuu heinistä hiljalleen kohti kuusimetsää
· Vanha kuusimetsäkin on täällä ollut joskus karua kivikkoa

Tehtäväjärjestys
1. Taulu ”Rannikko muuttuu” – Ristikko VASTAUS 9
2. Taulu ”Maata näkyvissä!” – Karttatehtävä soutuveneilystä VASTAUS 8
3. Taulu ”Merestä metsäksi” – Laskutoimitus kasvien kasvujärjestyksestä VASTAUS 8
4. Taulu ”Uutta maata, uutta elämää” – Oikein vai väärin -väitteet VASTAUS A
5. Taulu ”Vehreyden valtakunta” – Selkärangattomien määrityskaavio VASTAUS I
6. Taulu ”Myrsky tuo elämää” – Surffauskuvaajat VASTAUS K
7. Taulu ”Kaksin aina kaunihimpi” – Lajien piirroskuvavihjeet VASTAUS A
8. Taulu ”Käävät hyötyvät myrskyistä” – Sanahaku ”kääpä” VASTAUS 7
9. Taulu ”Kuuset kruunaavat kehityksen” – Laskutoimitus kuusimetsän lajeilla VASTAUS 0

Tehtävät ja niiden vastaukset löytyvät erillisistä tiedostoista. Niissä tehtävät ovat suoraan oikeassa järjestyksessä.
